મોરારસાહેબના શિષ્યામાં ખીમસાહેબના પ્રપૌત્ર સુંદરદાસજી, ટંકારાના જીવાભગત ખત્રી અને ચરણદાસજી, જોડિયાના લોહાણા ધરમશી ભગત જેવા ભક્ત કવિઓ મુખ્ય છે. નેકનામ ગામના સંધી મુસ્લિમ ભક્ત કવિ હોથી અને સુરેન્દ્રનગર જિલ્લાના વાવડી ગામના વણકર ભક્ત કરમણ ભગતે પણ ભજનોની રચના કરી છે. કરમણના શિષ્ય લખીરામના ‘પ્યાલા’ પ્રકારના ભજનો ખૂબ જ લોકપ્રિય રચનાઓ તરીકે ભજન મંડળીઓમાં ગવાય છે. જેમાં હોથીનાં ‘સમરૂં તો સુધરે મનખા મેરા અલ્લા હો નબીજી…’, ‘આ તે રંગ શેનો રે બીબે બીજી ભાત પડી..’, ચરણ સાહેબનાં ‘અબ તો મનવા મેરા કર સદ્દગુરુ સેં હેત…’ અને લખીરામનાં ‘બેની ! મું ને ભીતર સતગુરુ મળિયા રે…’, ‘મન મતવાલો પ્યાલો ચાખીયો પ્યાલો પ્રેમ હુંદો પીધા રે…’ મુખ્ય છે.